ରାତି ପାହିଲେ ଦେଶବ୍ୟାପୀ ଆରମ୍ଭ ହୋଇଯିବ କୋଭିଡ ଟିକାକରଣ। ଏଥିପାଇଁ ବେଶ ଉତ୍ସାହିତ ଅଛନ୍ତି ଦେଶବାସୀ। ତେବେ ଆପଣ ଜାଣନ୍ତି କି ଏହି ଟିକାକରଣ ଅଭିଯାନରେ କେଉଁମାନେ ସାମିଲ ହେବେ, କେଉଁମାନଙ୍କୁ ଏଥରୁ ବାରଣ କରାଯାଇଛି?
ଟିକାକରଣକୁ ନେଇ କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରାଳୟ ଏକ ମାର୍ଗଦର୍ଶିକା ଜାରି କରିଛି। ଏଥିରେ କୁହାଯାଇଛି, ଯେଉଁମାନଙ୍କଠାରେ କୋଭିଡ ସଂକ୍ରମଣର ସକ୍ରିୟ ଲକ୍ଷଣ ଦେଖାଯାଉଥିବା, ସେମାନଙ୍କୁ ଟିକା ଦିଆଯିବ ନାହିଁ। ସେମାନଙ୍କୁ ଟିକା ନେବା ପାଇଁ ହେଲେ ସୁସ୍ଥ ହେବାର ୪ରୁ ୮ ସପ୍ତାହ ଯାଏଁ ଅପେକ୍ଷା କରିବାକୁ ପଡ଼ିବ।
୧୮ ବର୍ଷ କିମ୍ବା ତା'ଠୁ ଉପର ବୟସ ହୋଇଥିବା ଲୋକମାନେ ଟିକା ନେଇପାରିବେ। ସେହିପରି କରୋନା ଟିକାକରଣ ବେଳେ ହିତାଧିକାରୀଙ୍କୁ ଅନ୍ୟ କୌଣସି ଟିକା ନେବାର ଥାଏ ତେବେ ଏଥିପାଇଁ ତାଙ୍କୁ ୧୪ ଦିନ ବ୍ୟବଧାନ ରଖିବାକୁ ପଡ଼ିବ।
କରୋନା ଟିକା ପ୍ରଥମ ଡୋଜ ଦିଆଯିବା ପରେ ୪ ସପ୍ତାହ ପରେ ଏହାର ଦ୍ୱିତୀୟ ଡୋଜ ଦିଆଯିବ। ଉଭୟ କୋଭିସିଲ୍ଡ ଓ କୋଭାକ୍ସିନ ପାଇଁ ଏହି ସମାନ ନିୟମ ରହିଛି।
ପୂର୍ବରୁ ଆଣ୍ଟି ସାର୍ସ କୋଭ ୨ ମନୋକ୍ଲୋନାଲ ଆଣ୍ଟିବଡି ଅଥବା ପ୍ଲାଜମା ଗ୍ରହଣ କରିଥିବା କରୋନା ରୋଗୀଙ୍କୁ ବି ଟିକାକରଣ ଅଭଯାନରେ ସାମିଲ କରାଯିବ ନାହିଁ। ସେମାନେ ବି ସୁସ୍ଥ ହେବାର ୪ରୁ ୮ ସପ୍ତାହ ପରେ ଯାଇ ଟିକା ନେଇପାରିବେ।
କୋଭିସିଲ୍ଡ ଟିକାର ପ୍ରତି ଭାଏଲରେ ୧୦ଟି ଡୋଜ ରହିଥିବା ବେଳେ କୋଭାକ୍ସିନ ଟିକାର ଗୋଟିଏ ଭାଏଲରେ ୨୦ଟି ଡୋଜ ରହିଛି। ଏହି ଟିକା ୬ ମାସ ପର୍ଯ୍ୟନ୍ତ ସୁରକ୍ଷିତ ମହଜୁଦ ରହିପାରିବ ବୋଲି ସ୍ୱାସ୍ଥ୍ୟ ମନ୍ତ୍ରାଳୟ ପକ୍ଷରୁ ଜାରି ମାର୍ଗଦର୍ଶିକାରେ କୁହାଯାଇଛି।
